Kaapstad mag steeds nie krag onafhanklik aankoop(Argieffoto: Severin D./Unsplash) Die Noord-Gautengse hooggeregshof in Pretoria het Dinsdag die Stad Kaapstad se aansoek om goedkeuring om sy eie elektrisiteit by onafhanklike kragprodusente aan te koop, onbepaald uitgestel en na die regering terugverwys. Die aansoek het betrekking op die metro se versoek aan Gwede Mantashe, minister van minerale hulpbronne en energie, en die Nasionale Energiereguleerder (Nersa) om hul eie krag by onafhanklike kragprodusente aan te koop. Dié aansoek is vyf jaar gelede reeds ingedien te midde van voortdurende kragonderbrekings in Kaapstad. Die Pretoriase hooggeregshof het egter nou die geskil tussen die metro, Mantashe en Nersa vir interregeringsgeskilbeslegting ingevolge artikel 41 (3) van die Grondwet verwys. Kevin Mileham, die DA se skaduminister oor minerale hulpbronne en energie, meen dié besluit is teleurstellend omdat dit die Stad Kaapstad se vermoë om elektrisiteit aan sy inwoners te voorsien net verder vertraag. “Dit blyk verder dat die uitspraak nie in ag neem hoe lank hierdie aangeleentheid al uitstaande is, en dat die minister en Nersa geen poging aanwend om dit op te los nie.” Volgens Mileham kan Mantashe te eniger tyd oor die saak beslis deur bloot op die Stad se aansoek te reageer. Maroela Media het vroeër berig die Wet op die Regulering van Elektrisiteit laat die minister van minerale hulpbronne en energie toe om die hoeveelheid energie, asook die soort energiebronne wat vir nuwe opwekking gebruik kan word, voor te skryf. Die Stad voer in die aansoek aan dit is sy grondwetlike plig om krag aan sy verbruikers te verskaf en dat dié verbruikers toegelaat moet word om te kies watter soort krag hulle wil gebruik. “Die DA sal voortgaan om te druk vir die goedkeuring van die wetsontwerp op onafhanklike elektrisiteitsbestuur, wat metropolitaanse munisipaliteite soos die Stad Kaapstad wat oor die finansiële en tegniese vermoë beskik, in staat stel om elektrisiteit van wie ook al aan te koop sonder om [goedkeuring] te vereis. “Dit is onaanvaarbaar dat onnodige burokrasie en klein magspolitiek dienslewering deur ŉ bekwame plaaslike regering belemmer,” het Mileham gesê.